דיווחים: שבבי הדור הבא הראשונים של AMD החלו לרדת מפסי הייצור • HWzone
דיווחים: שבבי הדור הבא הראשונים של AMD החלו לרדת מפסי הייצור
אלכס שפירו 22/10/2015
שבבים ראשונים שמבוססים אל ארכיטקטורות ה-Zen וה-K12 החלו להגיע אל AMD לבדיקות, בדרך להשקה המיועדת שמובטחת לנו במהלך השנה הבאה
בשנה האחרונה נאלצנו לספר לכם לא פעם על מצבה הכלכלי הרעוע של AMD – וגם על תוכניות ההצלחה המשמעותיות שלה, שכוללות פיתוח ארכיטקטורת x86 חדשה, משופרת ובלוגיקה "מסורתית" (בניגוד לזו של משפחת ה-Bulldozer) וגם פיתוח של ארכיטקטורת ARM מותאמת אישית לטובת יצירתם של אופקים חדשים בנוף המחשוב המשתנה שלנו.
כעת, לשמחתנו, דיווח חדש מצהיר שהבעיות של ההווה אינן משפיעות באופן משמעותי על התוכניות לעתיד – וב-AMD כבר קיבלו לידיהם דוגמאות ראשונות (Tape-Out) לשבבים מבוססי ארכיטקטורת ה-Zen ולשבבים המבוססים על ארכיטקטורת ה-K12.
ראוי לציין כי המרחק בין ייצור דוגמאות לייצור מסחרי הוא עדיין רחוק למדי, כאשר לרוב התהליך שבין השניים לוקח קרוב לשנה – אך בכל זאת מדובר באבן דרך חשובה שמעידה על סיום הליך התכנון והפיתוח הראשי של המוצר, והחדשות הטובות הן שגם במצב כזה נראה כי AMD מתכנסת לחלונות הזמנים עליהם שמענו במסגרת דיווחים קודמים, אשר דיברו על השקת מוצרים ראשונים (כנראה לשוק העסקי ולא לשוק הביתי) בסוף שנת 2016.
קשה מאוד לדעת האם הדור החדש של AMD יוכל להחזיר לה קצת מהתחרותיות מול אינטל אשר לא ממש הייתה קיימת בשנתיים-שלוש החולפות, אך יש לנו בסיס לתקווה לכך – עצם העובדה שהדורות החדשים אמורים להתבסס על תהליך הייצור של GlobalFoundries ב-FinFET וב-14 ננומטר (יש מי שטוענים שגם תהליך ה-16 ננומטר החדש של TSMC יהיה חלק מהעסק) אמורה לספק שיפור גדול ליכולות, כיאה לקפיצה של שני דורות טכנולוגיים בבת אחת.
ג'ים קלר, מפתח השבבים האגדי שיצר את הארכיטקטורות המוצלחות ביותר של AMD בסוף המילניום הקודם וגם סייע לאפל להקים את אימפריית פיתוח השבבים שלה, עזב אומנם את AMD בשנית בחודש שעבר – אך במידה והדיווח הנוכחי הוא מדוייק, סביר להניח שהוא בכל זאת הצליח לתרום ו'להותיר את חותמו' על הארכיטקטורות העתידיות של AMD, מה שיוכל כנראה לעשות רק טוב לחברה
האם לדעתכם ל-Zen ול-K12 יש את מה שצריך בכדי להחזיר את AMD לאופנה?
ממשיכה להפסיד ולהצטמק: עוד רבעון נוראי ל-AMD
AMD ARM bulldozer x86 אינטל ארכיטקטורה מעבדים שבב